**Sak 4 Låneopptak ny kunstgressbane**

Styret i Tiller Fotball har over en lengre periode jobbet med å etablere ny kunstgressbane øremerket barnefotballen på Tiller. Det er inngått avtale med Trondheim Kommune om bruk av grunn i tilknytning til KVT (dagens grusbane vegg i vegg med idrettshallen) hvor det anlegges 7’er bane. Banen som vil koste 1,5 mill kroner skal finansieres med egenkapital på 250.000,- og låneopptak på kroner 1.250.000,-. Trondheim Kommune har stilt garanti for låneopptaket. Finansinstitusjon som skal yte lån krever at låneopptaket godkjennes av årsmøte i Tiller I.L.

Behovsvurdering og finansieringsplan fremkommer av vedlegg.

Etablering av kunstgressbane med låneopptak er godkjent av styrene i Tiller Fotball og Tiller Idrettslag.

***Forslag til vedtak:***   
*Ekstraordinært årsmøte i Tiller Idrettslag besluttet bygging av ny kunstgressbane tilknyttet KVT i henhold til skisserte finansieringsplan. Herunder godkjente ekstraordinært årsmøte låneopptak på kr 1.250.000,-. Lånet skal ha en løpetid på 10 år. Leder av Tiller Fotball, Bjørn Atle Haugen, og fungerende leder at Tiller I.L, Magnar Granhaug gis i fellesskap fullmakt til å undertegne lånedokumenter og nødvendige avtaler/dokumenter i samsvar med forutsetninger som fremkommer av vedlegg.*

**FINANSIERINGSPLAN NY KUNSTGRESSBANE**

1. **Tiller Fotball og behovet for ny kunstgressbane**Tiller Idrettslag (Tiller IL) har sitt nedslagsfelt i Tillerbyen som per i dag har ca 8.000 innbyggere. Tiller IL er uten sammenligning den viktigste organisasjonen og støttespilleren i nærmiljøet. Hovedformålet til idrettslaget er å gi barn og unge i bydelen et godt og trykt tilbud innenfor idretten. Tiller Idrettslag, som har 1.445 medlemmer, har aktivitet innenfor følgende idrettsgrener; Fotball, Håndball, Ishockey, Ski, Skyting, Trim og Allidrett. Tiller IL er den juridiske enheten som favner aktivitet som pågår i særavdelingene angitt over.   
     
   Tiller Fotball som er den største særavdelingen i Tiller IL har forankret sin aktivitet gjennom egen sportsplan hvor både formål og forholdet til lokalmiljøet er definert.

For sesongen 2011 er det ca 430 spillere som er aktive og betaler treningsavgift for lag tilsluttet Tiller Fotball.

Tiller Fotball disponerer i dag kunstgressbane (Trondheim Kunstgress Syd, betegnet som TKS) i sameie med Sjetne IL. Driften og eierskapet til TKS er organisert gjennom eget aksjeselskap hvor styret består av medlemmer både fra Tiller IL og Sjetne IL. TKS er et langsiktig samarbeid hvor klubbenes bruksrett til kunstgressbanen er definert. Tiller Fotball disponerer 65 % av banekapasiteten og Sjetne resterende tid.   
  
Bruksrett til 65 % av en kunstgressbane er langt fra tilfredsstillende til å dekke vårt behov for spilleflate. Tiller Fotball tilstreber at alle lag skal spille sine hjemmekamper på TKS, samt at hvert lag får ca 1 time per uke til organisert trening. Trening tilbys da på en meget begrenset del av banen, slik at opptil 6 lag deler bane samtidig. Dette er alt for lite til å beholde interesse og utvikle fotballmiljøet på Tiller. Banen benyttes 100 % til organisert aktivitet, noe som medfører at barn og unge på Tiller i praksis ikke har spilleflate å utøve uorganisert trening og lek på. Baneforholdene på Tiller er per i dag underdimensjonert i en slik grad at tilbudet til barn og unge forringes i vesentlig grad. I tillegg til at dette rammer barna merker vi en tiltakende slitasje blant foreldre som bidrar som trenere og lagledere. Over tid er det ikke tilfredsstillende å trene og lede lag hvor aktivitet og utvikling begrenses av tilgangen til spilleflater. Som følge av dette har styret i Tiller Fotball prioritert å etablere ny kunstgressbane. Banen skal øremerkes barnefotballen (6-12 år) og samtidig gi øvrige lag og spillere økt tilgang til TKS.

1. **Samarbeid med KVT**Tiller Fotball og KVT har etablert et konsept hvor vi i felleskap ønsker å bygge ny kunstgressbane. Bane som er prosjektert anlegges på tomt som KVT leier av Trondheim Kommune. Konseptet innebærer at KVT skal disponere bane på dagtid i skoleåret og Tiller Fotball på kveldstid, samt i ferier. Det er fremforhandlet en leieavtale mellom KVT og Tiller Fotball (dagens grusbane som ligger opptil idrettshall på KVT) for en periode på 20 år. Grunnen stilles til disposisjon for Tiller Fotball vederlagsfritt mot at Tiller Fotball dekker investering med å legge kunstgressteppe. KVT får på sin side disponere bane vederlagsfritt i skoletiden. Det skal etableres en driftsavtale som regulerer hvordan vedlikeholdskostnader på banen skal dekkes av samarbeidspartene. Banen som anlegges har en størrelse på 48 x 38 meter.
2. **Investeringskostnad**Tiller Fotball har innhentet anbud fra Orkla Maskin AS som medfører følgende   
   investering:

Grunnarbeid 403.000,-  
Kunstgress & diverse utstyr 617.000,-  
Lysanlegg 140.000,-  
Sum eksklusiv mva 1.160.000,- 25% merverdiavgift 290.000,-  
Totalt inkl mva 1.450.000,-  
Det er forutsatt uforutsette kostnader på 50.000,- i tillegg til tilbud fra Orkla Maskin.

1. **Finansiering**Tiller IL er juridisk enhet som formelt er ansvarlig for finansiering av bane gjennom låneopptak og egenkapital. Investering og driftskostnader skal imidlertid dekkes i sin helhet av Tiller Fotball. Tiller Fotball vil i løpet av 2011 skaffe tilveie 250.000,- i egenkapital. Resten av investeringen, dvs ca 1.250.000,- lånefinansieres.   
     
   Foruten renter og avdrag på lån er drift til kunstgressbane beregnet til følgende:   
     
   Forsikring 5.000  
   Vedlikehold av mål 10.000  
   Tilsyn og låsing av bane 5.000  
   Strøm 15.000  
   Fjerning av snø 10.000  
   Diverse vedlikehold 20.000  
   Sum 65.000  
     
   Tiller Fotball skal inngå en langsiktig driftsavtale hvor KVT dekker opptil 50% av kostnader begrenset til en årlig kostnad på 35.000,-. I finansieringsplan er Tiller Fotballs kostnader til drift av bane beregnet til 35.000,- per år.   
     
   Lånekostnader er beregnet under forutsetning av 10 års nedbetaling. Tiller IL søker annuitetslån. I budsjettering er det forutsatt 6 % rente. Vi har også tatt med kostnader ved 5 % rente. Dette for å synliggjøre konsekvenser ved avvikende rente – opp eller ned.

Rente 5,0% 6,0%  
Lånebeløp 1.250.000 1.250.000  
Kostnad per måned 13.310 13.930  
Årlig kostnad 160.000 167.000

Årlige driftskostnader til bane fremkommer slik:   
Lånekostnader 167.000   
Tillers andel av driftskostnader 35.000   
Sum 202.000   
  
Tiller Fotball har p.t. lave treningsavgifter for våre spillere. Treningsavgifter har vært på et lavt nivå som følge av banetilbudet, spesielt til de yngste spillerne. Tiller Fotball har ikke funnet det forsvarlig med høyere avgifter så lenge vi ikke kan gi mer tilbake til spillerne gjennom bedre treningsfasiliteter. Ved bedre treningsforhold er det forsvarlig å øke treningsavgiften. Styret i Tiller Fotball har via forankring hos lagledere besluttet å øke treningsavgift med kr 500,- per spiller hvor treningsavgiften i sin helhet skal gå til finansiering av ny bane. Inntekter som følge av dette er beregnet til ca kr 215.000,-. Selv etter denne økningen oppfatter vi at treningsavgiftene er på et moderat nivå.   
  
Inntekter fra økt treningsavgift og kostnader ved bane gir følgende finansiering:   
Økte treningsavgifter 215.000  
Kostnader (lån og vedlikehold) 202.000  
Buffer 13.000

Styret i Tiller Fotball jobber med potensielle sponsorer til banen hvor ambisjon er å skaffe til veie minimum kr 50.000,- i årlig støtte til drift. Tanken er at navnet til banen kan selges til en større samarbeidspartner. Inntekter som følge av dette er ikke medtatt i finansieringsplan. Selv om låneopptak forventes først i juni måned vil det bli krevd inn kr 500,- i øremerket treningsavgift også for 2011. Reduserte lånekostnader og driftskostnader (7/12 i stedet for 12/12) vil inngå som en del av egenkapitalen. Dette vil utgjøre ca kr 100.000,-. Resterende del av EK skaffes til veie gjennom inntektsgivende dugnadsarbeid og salg av eierandeler i banen. Tiller Fotball har før låneopptak knyttet til ny kunstgressbane kun en langsiktig forpliktelse. Dette er relatert til driften av TKS. Tiller Fotball sin 65 % andel av drift TKS er p.t. 230.000,- per år hvor ca 140.000,- er relatert til å betjene vår andel av lån på bane.   
Som følge av lave langsiktige forpliktelser i Tiller Fotball, er det etter styret i Tiller Fotballs oppfatning liten finansiell risiko knyttet ny kunstgressbane.

1. **Fremdriftsplan**Orkla Maskin kan starte bygging så snart formelle vedtak knyttet til låneopptak er på plass. Bane forventes realisert enten ved utløpet av junie, alternativt utløpet av august.